Diari Oficial de la Generalitat Valenciana


Sumari del DOGV 2723, del 04-04-1996 (1996/837846)

ORDRE de 12 de març de 1996, de la Conselleria de Treball i Afers Socials, per la qual es convoquen els III Premis Projectes Fi de Carrera en matèria d'Accessibilitat al Medi Físic.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/12/(3)/dof/vci/html**

### Dades del document

Número de DOGV
:   2723

Data del DOGV
:   04-04-1996

Secció del DOGV
:   DISPOSICIONS GENERALS

Número del document
:   1996/837846


Data del document
:   12-03-1996

Organisme emissor
:   Conselleria de Treball i Afers Socials

Tipus de document
:   Ordre

ORDRE de 12 de març de 1996, de la Conselleria de Treball i Afers Socials, per la qual es convoquen els III Premis Projectes Fi de Carrera en matèria d'Accessibilitat al Medi Físic.   
L'accessibilitat permet que les persones amb limitacions puguen gaudir de les mateixes oportunitats que la resta dels ciutadans. És la porta que dóna accés als aspectes fonamentals en la vida d'una persona: educació, treball i relacions socials, impedeix que es produïsquen marginacions i fa possible que l'individu duga a terme, com a procés natural, la seua inserció en la societat.  
Resulta evident l'existència de diversos tipus de barreres i obstacles que l'individu troba al llarg de la seua vida i que ha d'evitar, amb els seus mitjans o amb ajudes externes. I és evident l'existència de persones per a les quals la societat i el medi físic en què es troben immerses són especialment adversos a causa de les característiques individuals que hi concorren: dificultats en la seua mobilitat.  
La Conselleria de Treball i Afers Socials, mitjançant la Direcció General de Serveis Socials, té establit el Pla d'Actuació en matèria d'Accessibilitat al Medi Físic, on s'emmarquen una sèrie d'activitats encaminades a potenciar l'accessibilitat com a paràmetre integrat en la seua dinàmica social i, per tant, normalitzat.  
Una de les línies d'actuació que es duen a terme va adreçada als professionals de l'arquitectura i enginyeria, als quals s'adjudica el paper de protagonistes ja que la consideració de l'accessibilitat en els dissenys i en els projectes constitueix una base sòlida per a aconseguir l'objectiu d'un entorn accessible per a tots.  
Amb la finalitat d'estimular i reconéixer l'interés per aquesta temàtica dels futurs professionals de l'arquitectura i de l'enginyeria de les universitats de la Comunitat Valenciana, es considera adequat realitzar una convocatòria per tal de premiar els projectes fi de carrera que destaquen en el tractament de l'accessibilitat.  
Per tot això, i en virtut de les facultats atribuïdes pel Decret 262/95, de 29 d'agost, del Govern Valencià, per qual s'aprova el Reglament Orgànic i Funcional de la Conselleria de Treball i Afers Socials, modificat pel Decret 359/95, de 29 de desembre, del Govern Valencià  
ORDENE  
 Article 1. Objecte i participants  
Es convoquen els III Premis Projectes Fi de Carrera en matèria d'Accessibilitat al Medi Físic.  
Els premis tenen com a objecte reconéixer els projectes fi de carrera realitzats per alumnes de la Universitat Politècnica de València i l'Escola Politècnica Superior d'Alacant el contingut dels quals tracte el tema de l'accessibilitat al medi físic i signifiquen una millora en la qualitat de vida dels ciutadans i en la tasca dels departaments universitaris a què estan adscrits els professors-tutors dels projectes.  
 Article 2. Seccions i quantia dels premis  
S'estableixen tres premis de 300.000 pessetes, que s'adjudicaran en tres seccions diferents:  
1. Eliminació de barreres: actuacions adreçades a l'eliminació de barreres urbanístiques, arquitectòniques, del transport i de la comunicació, en edificis i espais ja existents.  
2. Dissenys accessibles: projectes referits a obres noves, que recullen el paràmetre de l'accessiblitat integrat en aquests.  
3. Ajudes tècniques: estudis sobre ajudes tècniques complementàries a l'urbanisme, educació, transport i de la comunicació.  
L'import dels premis es distribuirà entre l'autor del projecte fi de carrera i el departament universitari a què estiga adscrit el professor-tutor d'aquell, i s'adjudicarà a cadascun la quantitat de 150.000 pessetes.  
Si queda desert el premi en algun dels tres apartats, podrà atorgar-se dins d'altra secció, si el jurat estima que existeixen treballs mereixedors d'això.  
Article 3. Presentació de treballs i documentació  
3.1 Els treballs hauran de presentar-se personalment o per correu certificat en la Direcció General de Serveis Socials, al carrer de Colom, número 80, codi postal 46502, València, i indicarà al sobre «Premis Projectes Fi de Carrera 1996», sense perjudici del que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
3.2 Els interessats presentaran:   
a) Un escrit en què es manifestarà la seua voluntat de presentar-se al concurs i en què constaran les següents dades relatives a:  
1. Treball: títol i secció a què es presenta  
2. Autor: nom i cognoms, adreça, telèfon i document nacional d'identitat  
3. Tutor: nom i cognoms, departament i escola  
 b) Còpia del projecte fi de carrera que inclourà tot el material gràfic que en forma part. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en què es detallen els aspectes del treball i les solucions pràctiques que proposa i que, segons el parer del concursant, puguen ser, posteriorment, valorades per jurat des del punt vista de l'accessibilitat. L'extensió de l'esmentada memòria no superarà els quatre folis.  
c) Certificat en què conste la data en la qual ha estat aprovat el projecte en la Universitat corresponent. La participació en aquesta convocatòria exigeix que el projecte fi de carrera haja estat aprovat per la Universitat corresponent en el període comprés entre el 4 d'octubre de 1995 i el 30 de setembre de 1996.  
d) Un escrit signat per l'autor en què s'autoritza expressament a la Direcció General de Serveis Socials perquè publique totalment o parcialment el treball presentat si resulta premiat.  
Article 4. Termini de presentació  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el dia 17 d'octubre de 1996, a les 14.00.  
Article 5. Composició del jurat  
La composició del jurat és la següent:  
- Presidenta: la directora general de Serveis Socials.  
- Vicepresident: vicerector d'Investigació i Desenvolupament Tecnològic de la Universitat Politècnica de València.  
- Vocals:  
\* El cap de l'Oficina Tècnica de la Conselleria de Treball i Afers Socials  
\* Un professor de la Universitat Politècnica de València per cadascuna de les tres seccions establides en l'article segon, designats pel rector de la Universitat  
\* Un professor de l'Escola Politècnica Superior de la Universitat d'Alacant, designat pel director de l'Escola.  
\* Un professional expert en matèria d'accessibilitat designat per la directora general de Serveis Socials  
\* Un tècnic de la Direcció General de Serveis Socials que actuarà com a secretari.  
El jurat podrà declarar deserts el premis.  
Article 6. Resolució  
Es delega en la directora general de Serveis Socials la resolució d'aquesta convocatòria, la qual es dictarà sobre la base del veredicte vinculant del jurat i finalitzarà la via administrativa.  
El termini màxim per a dictar resolució serà de dos mesos comptadors des de la data d'acabament del termini de presentació de treballs fixat en aquesta ordre.  
Article 7. Recursos  
1. Contra la resolució, expressa o presumpta, dictada per la directora general de Serveis Socials, s'hi podrà interposar un recurs contenciós administratiu en la forma, termini i condicions que determina la llei que regula aqueixa jurisdicció.  
2. En tot cas, per a la interposició del recurs contra les resolucions presumptes, serà precís que, amb caràcter previ, l'interessat acredite l'eficàcia de l'acte presumpte d'acord amb el que disposa l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Publicació i retirada dels treballs  
La resolució de la convocatòria serà publicada en periòdics de difusió autonòmica i també a la seu de la Direcció General de Serveis Socials, al Rectorat de la Universitat Politècnica de València i a l'Escola Politècnica d'Alacant.  
1. La Direcció General de Serveis Socials, en virtut de l'autorització expressa de l'autor, es reserva el dret de publicar, totalment o parcialment, el contingut dels treballs premiats.  
2. Els treballs presentats que no resulten premiats podran ser retirats de la Direcció General de Serveis Socials en el termini de tres mesos, després de publicada la resolució de la convocatòria, i seran destruïts aquells que no siguen retirats en l'esmentat termini.  
Article 9. Obligacions dels premiats  
1. Acceptar la totalitat de les bases de la convocatòria.  
2. Assumir les actuacions de control financer que corresponguen a la Intervenció General en relació amb el premi concedit.  
3. Acreditar, abans del cobrament, que estan al corrent de les obligacions tributàries i davant la Seguretat Social en la forma que preveu l'Ordre de 7 de gener de 1991, de la Conselleria d'Economia i Hisenda, sobre justificació del compliment d'obligacions tributàries i davant la Seguretat Social per als beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477, de 5 de febrer de 1991).  
4. Comunicar a la Direcció General de Serveis Socials l'obtenció d'ajudes per la mateixa finalitat, procedents de l'administració pública o ens públics o privats.  
Article 10. Pagament i justificació  
El pagament de la totalitat de l'import es realitzarà un cop dictada per la directora general de Serveis Socials la resolució d'adjudicació dels premis i en la mesura que aquesta resolució suposa la conformitat a la justificació de les quantitats atorgades.  
Article 11  
S'estableix una dotació de 900.000 pessetes que serà atesa dins la secció 13 a càrrec del programa pressupostari 313.10 -Serveis Comptables- línia de subvenció 422/000/96 (projecte comptable 01624), «Foment línies d'Investigació Social».  
DISPOSICIó FINAL  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
València, 12 de març de 1996  
El conseller de Treball i Afers Socials,  
JOSÉ SANMARTíN I ESPLUGUES


Còpia Permalink ELI